CELEX: 32018D1927
Language: el
Date: 2018-12-05 00:00:00
Title: Απόφαση (ΕΕ) 2018/1927 της Επιτροπής, της 5ης Δεκεμβρίου 2018, για τη θέσπιση εσωτερικών κανονισμών σχετικά με την επεξεργασία από την Ευρωπαϊκή Επιτροπή δεδομένων προσωπικού χαρακτήρα στον τομέα του ανταγωνισμού σε σχέση με την ενημέρωση των υποκειμένων των δεδομένων και τον περιορισμό ορισμένων δικαιωμάτων

10.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 313/39
               
            
         ΑΠΟΦΑΣΗ (ΕΕ) 2018/1927 ΤΗΣ ΕΠΙΤΡΟΠΗΣ
         της 5ης Δεκεμβρίου 2018
         για τη θέσπιση εσωτερικών κανονισμών σχετικά με την επεξεργασία από την Ευρωπαϊκή Επιτροπή δεδομένων προσωπικού χαρακτήρα στον τομέα του ανταγωνισμού σε σχέση με την ενημέρωση των υποκειμένων των δεδομένων και τον περιορισμό ορισμένων δικαιωμάτων
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 249 παράγραφος 1,
         Εκτιμώντας τα ακόλουθα:
         
                     (1)
                  
                  
                     Η Επιτροπή διεξάγει διοικητικές έρευνες με σκοπό την επιβολή των κανόνων ανταγωνισμού σύμφωνα με τη Συνθήκη και το παράγωγο δίκαιο, καθώς και τις σχετικές διεθνείς συμφωνίες που έχουν συναφθεί για τον σκοπό αυτό (1). Προς τούτο, ασκεί εξουσίες έρευνας και επιβολής (συμπεριλαμβανομένων των σχετικών επιχειρησιακών δραστηριοτήτων) στους τομείς της αντιμονοπωλιακής νομοθεσίας, του ελέγχου των συγκεντρώσεων και του ελέγχου των κρατικών ενισχύσεων που ανατίθενται στην Επιτροπή με τις σχετικές ενωσιακές πράξεις.
                  
               
                     (2)
                  
                  
                     Οι έρευνες και οι δραστηριότητες επιβολής της Επιτροπής στον τομέα του ανταγωνισμού έχουν ως αντικείμενο επιχειρήσεις ή κράτη μέλη που υπόκεινται στους κανόνες ανταγωνισμού της Συνθήκης και όχι φυσικά πρόσωπα αυτά καθαυτά. Εντούτοις, στο πλαίσιο ερευνών ανταγωνισμού, υποβάλλονται αναπόφευκτα σε επεξεργασία, κατά την έννοια του άρθρου 3 παράγραφος 3 του κανονισμού (ΕΕ) 2018/1725, δεδομένα προσωπικού χαρακτήρα κατά την έννοια του άρθρου 3 παράγραφος 1 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (2). Η Επιτροπή πρέπει να επεξεργάζεται τα εν λόγω δεδομένα προσωπικού χαρακτήρα για την εκπλήρωση των καθηκόντων που της έχουν ανατεθεί ως δημόσια αρχή επιβολής των κανόνων ανταγωνισμού της Ένωσης. Η διεξαγωγή ερευνών στον τομέα της αντιμονοπωλιακής νομοθεσίας, του ελέγχου των συγχωνεύσεων και του ελέγχου των κρατικών ενισχύσεων και η επιβολή των κανόνων ανταγωνισμού αποτελούν λειτουργίες παρακολούθησης, επιθεώρησης ή κανονιστικές λειτουργίες που συνδέονται με την άσκηση δημόσιας εξουσίας στις περιπτώσεις που αναφέρονται στο άρθρο 25 παράγραφος 1 στοιχεία γ) και ζ) του κανονισμού (ΕΕ) 2018/1725. Οι εν λόγω δραστηριότητες εξυπηρετούν την προώθηση και την προστασία ανταγωνιστικής εσωτερικής αγοράς και, κατά συνέπεια, τη διασφάλιση σημαντικού οικονομικού και χρηματοοικονομικού συμφέροντος της Ένωσης και των κρατών μελών.
                  
               
                     (3)
                  
                  
                     Για τους σκοπούς των δραστηριοτήτων έρευνας και επιβολής στους τομείς της αντιμονοπωλιακής νομοθεσίας, του ελέγχου των συγκεντρώσεων και του ελέγχου των κρατικών ενισχύσεων, η Επιτροπή επεξεργάζεται δεδομένα προσωπικού χαρακτήρα που αποκτώνται ή λαμβάνονται από νομικά και φυσικά πρόσωπα, κράτη μέλη και άλλες οντότητες (όπως εθνικές αρχές ανταγωνισμού, ρυθμιστικοί φορείς και άλλοι δημόσιοι φορείς και αρχές), αρχές ανταγωνισμού τρίτων χωρών και διεθνείς φορείς και οργανισμούς. Στο πλαίσιο ερευνών ανταγωνισμού και δραστηριοτήτων επιβολής, ιδία πρωτοβουλία ή βάσει πληροφοριών που λαμβάνει, η Επιτροπή μπορεί επίσης να επεξεργάζεται δεδομένα προσωπικού χαρακτήρα που αποκτώνται ή λαμβάνονται από πηγές διαθέσιμες στο κοινό (π.χ. στο πλαίσιο δραστηριοτήτων παρακολούθησης της αγοράς ή ελέγχου), από ανώνυμες πηγές (π.χ. μάρτυρες δημοσίου συμφέροντος/πληροφοριοδότες) ή ταυτοποιηθείσες πηγές (π.χ. καταγγέλλοντες) των οποίων η ταυτότητα χρήζει προστασίας.
                  
               
                     (4)
                  
                  
                     Η Επιτροπή μπορεί, με τη σειρά της, να διαβιβάζει δεδομένα προσωπικού χαρακτήρα σε νομικά ή φυσικά πρόσωπα (π.χ. στο πλαίσιο της διαδικασίας πρόσβασης στον φάκελο), στις εθνικές αρχές ανταγωνισμού και άλλες αρχές και φορείς στο πλαίσιο της διμερούς ή πολυμερούς συνεργασίας με τις αρχές και τους οργανισμούς κρατών μελών ή τρίτων χωρών, εφόσον κρίνεται σκόπιμο και απαραίτητο για την άσκηση των αρμοδιοτήτων της, με στόχο τη διασφάλιση, αφενός, των δικαιωμάτων υπεράσπισης των μερών που αποτελούν αντικείμενο των διαδικασιών της Επιτροπής και, αφετέρου, της αποτελεσματικής και αποδοτικής εφαρμογής των ενωσιακών κανόνων ανταγωνισμού.
                  
               
                     (5)
                  
                  
                     Οι δραστηριότητες επεξεργασίας δεδομένων προσωπικού χαρακτήρα, κατά την έννοια του άρθρου 3 παράγραφος 3 του κανονισμού (ΕΕ) 2018/1725, που διεξάγονται στο πλαίσιο δραστηριοτήτων έρευνας και επιβολής στον τομέα του ανταγωνισμού, μπορεί να πραγματοποιούνται ακόμα και πριν από την επίσημη κίνηση διαδικασίας από την Επιτροπή, να συνεχίζονται καθ' όλη τη διάρκεια διεξαγωγής της έρευνας και, ενδεχομένως, ακόμα και μετά την επίσημη περάτωση της έρευνας (π.χ. για σκοπούς δραστηριοτήτων παρακολούθησης της αγοράς ή της συμμόρφωσης ή δραστηριοτήτων ελέγχου, εκτίμησης της ανάγκης κίνησης νέων δραστηριοτήτων έρευνας, νομικών διαδικασιών κ.λπ.).
                  
               
                     (6)
                  
                  
                     Τα δεδομένα προσωπικού χαρακτήρα που υποβάλλονται σε επεξεργασία από την Επιτροπή είναι, για παράδειγμα, στοιχεία ταυτότητας, στοιχεία επικοινωνίας, επαγγελματικά δεδομένα και δεδομένα που αφορούν ή παρέχονται σε σχέση με το αντικείμενο της έρευνας ή της διαδικασίας. Τα δεδομένα προσωπικού χαρακτήρα αποθηκεύονται σε ασφαλές ηλεκτρονικό περιβάλλον για την πρόληψη της παράνομης πρόσβασης ή διαβίβασης των δεδομένων σε πρόσωπα που δεν απαιτείται να γνωρίζουν. Τα δεδομένα προσωπικού χαρακτήρα διατηρούνται από τις υπηρεσίες της Επιτροπής που είναι αρμόδιες για την έρευνα για το χρονικό διάστημα που απαιτείται για την έρευνα, με σκοπό την εκτίμηση της ανάγκης κίνησης νέων δραστηριοτήτων έρευνας, κατά τη διάρκεια της διοικητικής διαδικασίας και καθ' όλη τη διάρκεια τυχόν επακόλουθων διαδικασιών δικαστικού ελέγχου, καθώς και κατά την περίοδο διατήρησης για διοικητικούς σκοπούς που ακολουθεί την οριστική περάτωση της υπόθεσης. Στο τέλος της περιόδου διατήρησης, οι πληροφορίες σχετικά με την υπόθεση, συμπεριλαμβανομένων των δεδομένων προσωπικού χαρακτήρα, μεταφέρονται στα ιστορικά αρχεία της Επιτροπής (3).
                  
               
                     (7)
                  
                  
                     Κατά την άσκηση των καθηκόντων της, η Επιτροπή υποχρεούται να σέβεται τα δικαιώματα των φυσικών προσώπων έναντι της επεξεργασίας δεδομένων προσωπικού χαρακτήρα που αναγνωρίζονται με το άρθρο 8 παράγραφος 1 του Χάρτη των Θεμελιωδών Δικαιωμάτων της Ευρωπαϊκής Ένωσης και το άρθρο 16 παράγραφος 1 της Συνθήκης. Ταυτόχρονα, η Επιτροπή είναι υπεύθυνη για την επιβολή των κανόνων ανταγωνισμού, γεγονός που απαιτεί τη διενέργεια ερευνών σε εύθετο χρόνο και, παράλληλα, την τήρηση των κανόνων εμπιστευτικότητας και επαγγελματικού απορρήτου (4), καθώς και των δικαιωμάτων υπεράσπισης των μερών που αποτελούν αντικείμενο των ερευνών της (5) και των δικαιωμάτων των φυσικών προσώπων η ταυτότητα των οποίων χρήζει προστασίας.
                  
               
                     (8)
                  
                  
                     Σε ορισμένες περιπτώσεις, είναι αναγκαίος ο συμβιβασμός των δικαιωμάτων των υποκειμένων των δεδομένων δυνάμει του κανονισμού (ΕΕ) 2018/1725 με τις ανάγκες των ερευνών και των δραστηριοτήτων επιβολής, καθώς και με τον πλήρη σεβασμό των θεμελιωδών δικαιωμάτων και των ελευθεριών άλλων υποκειμένων των δεδομένων. Προς τον σκοπό αυτόν, το άρθρο 25 του κανονισμού (ΕΕ) 2018/1725 παρέχει στην Επιτροπή τη δυνατότητα να περιορίζει την εφαρμογή των άρθρων 14 έως 22 και του άρθρου 35, καθώς και του άρθρου 4, εφόσον οι διατάξεις του αντιστοιχούν στα δικαιώματα και τις υποχρεώσεις που προβλέπονται στα άρθρα 14 έως 22 του εν λόγω κανονισμού.
                  
               
                     (9)
                  
                  
                     Οι παρόντες εσωτερικοί κανονισμοί θα πρέπει να καλύπτουν όλες τις πράξεις επεξεργασίας που διενεργούνται από την Επιτροπή κατά την άσκηση των εξουσιών έρευνας που διαθέτει —ιδία πρωτοβουλία ή βάσει πληροφοριών που λαμβάνει— καθώς και κατά τη διεξαγωγή δραστηριοτήτων επιβολής και σχετικών επιχειρησιακών δραστηριοτήτων στους τομείς της αντιμονοπωλιακής νομοθεσίας, του ελέγχου των συγκεντρώσεων και του ελέγχου των κρατικών ενισχύσεων, όταν η άσκηση των δικαιωμάτων των υποκειμένων των δεδομένων μπορεί να θέτει σε κίνδυνο τη διεξαγωγή των ερευνών ή των δραστηριοτήτων επιβολής. Οι κανονισμοί αυτοί θα πρέπει να εφαρμόζονται στις πράξεις επεξεργασίας που διενεργούνται πριν από την επίσημη κίνηση της διαδικασίας, κατά τη διεξαγωγή των ερευνών, καθώς και μετά την επίσημη περάτωση των ερευνών, συμπεριλαμβανομένης της επεξεργασίας στο πλαίσιο της διμερούς ή πολυμερούς συνεργασίας με τις εθνικές αρχές ανταγωνισμού, τα κράτη μέλη ή τις αρχές και τους οργανισμούς τρίτων χωρών.
                  
               
                     (10)
                  
                  
                     Προκειμένου να συμμορφωθεί με τα άρθρα 14, 15 και 16 του κανονισμού (ΕΕ) 2018/1725, η Επιτροπή θα πρέπει να ενημερώνει όλα τα φυσικά πρόσωπα για τις δραστηριότητές της που περιλαμβάνουν επεξεργασία των δεδομένων προσωπικού χαρακτήρα που τα αφορούν, καθώς και για τα δικαιώματά τους με διαφανή και συνεκτικό τρόπο υπό τη μορφή δηλώσεων περί προστασίας δεδομένων που θα δημοσιεύονται στον δικτυακό τόπο της Επιτροπής.
                  
               
                     (11)
                  
                  
                     Με την επιφύλαξη του άρθρου 14 παράγραφος 5 και του άρθρου 16 παράγραφος 5 του κανονισμού (ΕΕ) 2018/1725, η Επιτροπή έχει επίσης τη δυνατότητα βάσει του άρθρου 25 του εν λόγω κανονισμού, να περιορίζει την ενημέρωση των υποκειμένων των δεδομένων και την εφαρμογή άλλων δικαιωμάτων των υποκειμένων των δεδομένων, με στόχο την προστασία των δικών της ερευνών ανταγωνισμού και της επιβολής των κανόνων ανταγωνισμού, των ερευνών και διαδικασιών των αρχών ανταγωνισμού των κρατών μελών, των ερευνητικών μέσων και μεθόδων, καθώς και των δικαιωμάτων άλλων προσώπων που σχετίζονται με τις έρευνες που διεξάγει.
                  
               
                     (12)
                  
                  
                     Επιπλέον, για τη διατήρηση της αποτελεσματικής συνεργασίας, ενδέχεται να είναι απαραίτητο η Επιτροπή να περιορίζει την εφαρμογή των δικαιωμάτων των υποκειμένων των δεδομένων με στόχο την προστασία των πράξεων επεξεργασίας άλλων θεσμικών και λοιπών οργάνων και οργανισμών της Ένωσης ή των αρχών των κρατών μελών. Για τον σκοπό αυτόν, η Επιτροπή θα πρέπει να διαβουλεύεται με τις εν λόγω υπηρεσίες, τα θεσμικά και λοιπά όργανα και οργανισμούς και τις αρχές όσον αφορά τους σχετικούς λόγους για την επιβολή περιορισμών, καθώς και την αναγκαιότητα και την αναλογικότητα των περιορισμών.
                  
               
                     (13)
                  
                  
                     Η Επιτροπή μπορεί επίσης να πρέπει να περιορίζει την ενημέρωση των υποκειμένων των δεδομένων και την εφαρμογή άλλων δικαιωμάτων των υποκειμένων των δεδομένων όσον αφορά τα δεδομένα προσωπικού χαρακτήρα που λαμβάνονται από τρίτες χώρες ή διεθνείς οργανισμούς, με στόχο τη συνεργασία με τις εν λόγω χώρες ή οργανισμούς και, συνεπώς, τη διασφάλιση ενός σημαντικού στόχου γενικού δημόσιου συμφέροντος της Ένωσης. Ωστόσο, σε ορισμένες περιπτώσεις το συμφέρον ή τα θεμελιώδη δικαιώματα του υποκειμένου των δεδομένων μπορεί να υπερισχύουν έναντι του συμφέροντος διεθνούς συνεργασίας.
                  
               
                     (14)
                  
                  
                     Ως εκ τούτου, η Επιτροπή καθόρισε τους λόγους που παρατίθενται στο άρθρο 25 παράγραφος 1 στοιχεία γ), ζ) και η) του κανονισμού (ΕΕ) 2018/1725 ως λόγους περιορισμών δυνάμει του άρθρου 25 του κανονισμού που μπορεί να είναι απαραίτητο να εφαρμόζονται σε πράξεις επεξεργασίας δεδομένων που διενεργούνται στο πλαίσιο των δραστηριοτήτων έρευνας και επιβολής της Επιτροπής στον τομέα του ανταγωνισμού, ο οποίος περιλαμβάνει την αντιμονοπωλιακή νομοθεσία, τον έλεγχο των συγκεντρώσεων και τον έλεγχο των κρατικών ενισχύσεων.
                  
               
                     (15)
                  
                  
                     Η Επιτροπή θα πρέπει να χειρίζεται όλους τους περιορισμούς με διαφανή τρόπο και να καταχωρίζει κάθε εφαρμογή περιορισμών στο αντίστοιχο σύστημα καταγραφής.
                  
               
                     (16)
                  
                  
                     Σύμφωνα με το άρθρο 25 παράγραφος 8 του κανονισμού (ΕΕ) 2018/1725, οι υπεύθυνοι επεξεργασίας μπορεί να αναβάλλουν ή να παραλείπουν την ενημέρωση του υποκειμένου των δεδομένων σχετικά με τους λόγους που αιτιολογούν τον περιορισμό, εφόσον η εν λόγω ενημέρωση υπονομεύει με οποιονδήποτε τρόπο τον σκοπό του περιορισμού. Αυτό ισχύει, ιδίως, στην περίπτωση των περιορισμών των δικαιωμάτων που προβλέπονται στα άρθρα 16 και 35 του κανονισμού (ΕΕ) 2018/1725. Προκειμένου να διασφαλιστεί ότι τα δικαιώματα του υποκειμένου των δεδομένων σύμφωνα με τα άρθρα 16 και 35 του κανονισμού (ΕΕ) 2018/1725 περιορίζονται μόνο για όσο χρονικό διάστημα εξακολουθούν να συντρέχουν οι λόγοι του περιορισμού, η Επιτροπή θα πρέπει να επανεξετάζει τακτικά τη θέση της και κατά την περάτωση της σχετικής έρευνας.
                  
               
                     (17)
                  
                  
                     Σε περίπτωση εφαρμογής περιορισμού σε άλλα δικαιώματα των υποκειμένων των δεδομένων, ο υπεύθυνος επεξεργασίας θα πρέπει να αξιολογεί κατά περίπτωση κατά πόσον η ανακοίνωση του περιορισμού υπονομεύει τον σκοπό του. Ο υπεύθυνος επεξεργασίας είναι η υπηρεσία που είναι υπεύθυνη για την πολιτική ανταγωνισμού εντός της Επιτροπής.
                  
               
                     (18)
                  
                  
                     Ο υπεύθυνος προστασίας δεδομένων της Επιτροπής θα πρέπει να διενεργεί ανεξάρτητο έλεγχο όσον αφορά την εφαρμογή των περιορισμών, με στόχο τη διασφάλιση της συμμόρφωσης με την παρούσα απόφαση.
                  
               
                     (19)
                  
                  
                     Η παρούσα απόφαση εκδίδεται για τους σκοπούς του άρθρου 25 του κανονισμού (ΕΕ) 2018/1725 και θα πρέπει να αρχίσει να ισχύει ταυτόχρονα με τον εν λόγω κανονισμό προκειμένου να διασφαλιστεί η ασφάλεια δικαίου.
                  
               
                     (20)
                  
                  
                     Ζητήθηκε η γνώμη του Ευρωπαίου Επόπτη Προστασίας Δεδομένων.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο και πεδίο εφαρμογής
            
               1.   Η παρούσα απόφαση θεσπίζει τους κανόνες που πρέπει να ακολουθεί η Επιτροπή για την ενημέρωση των υποκειμένων των δεδομένων σχετικά με την επεξεργασία των δεδομένων τους σύμφωνα με τα άρθρα 14, 15 και 16 του κανονισμού (ΕΕ) 2018/1725, στο πλαίσιο των δραστηριοτήτων της στον τομέα του ανταγωνισμού.
               Επιπλέον, καθορίζει τις προϋποθέσεις υπό τις οποίες η Επιτροπή μπορεί να περιορίζει την εφαρμογή των άρθρων 4, 14 έως 17, 19, 20 και 35 του κανονισμού (ΕΕ) 2018/1725, σύμφωνα με το άρθρο 25 του εν λόγω κανονισμού.
            
            
               2.   Η παρούσα απόφαση εφαρμόζεται στην επεξεργασία δεδομένων προσωπικού χαρακτήρα από την Επιτροπή για τον σκοπό ή σε σχέση με τις δραστηριότητες που διεξάγονται για την εκπλήρωση των καθηκόντων της δυνάμει των άρθρων 101 έως 109 της Συνθήκης.
            
         
         
            Άρθρο 2
            Εφαρμοστέες εξαιρέσεις και περιορισμοί
            
               1.   Όταν η Επιτροπή ασκεί τα καθήκοντά της όσον αφορά τα δικαιώματα των υποκειμένων των δεδομένων σύμφωνα με τον κανονισμό (ΕΕ) 2018/1725, εξετάζει κατά πόσον εφαρμόζεται οποιαδήποτε από τις εξαιρέσεις που προβλέπονται στον εν λόγω κανονισμό.
            
            
               2.   Με την επιφύλαξη των άρθρων 3 έως 7 της παρούσας απόφασης, η Επιτροπή μπορεί να περιορίζει την εφαρμογή των άρθρων 14 έως 17, 19, 20 και 35 του κανονισμού (ΕΕ) 2018/1725, καθώς και της αρχής της διαφάνειας που προβλέπεται στο άρθρο 4 παράγραφος 1 στοιχείο α), εφόσον οι διατάξεις του αντιστοιχούν στα δικαιώματα και τις υποχρεώσεις που προβλέπονται στα άρθρα 14 έως 17, 19, 20 και 35 του κανονισμού (ΕΕ) 2018/1725, όταν η άσκηση των εν λόγω δικαιωμάτων και υποχρεώσεων θέτει σε κίνδυνο τον σκοπό των δραστηριοτήτων έρευνας και επιβολής της Επιτροπής, μεταξύ άλλων μέσω της αποκάλυψης των ερευνητικών μέσων και μεθόδων της, ή επηρεάζει δυσμενώς τα δικαιώματα και τις ελευθερίες άλλων υποκειμένων των δεδομένων.
            
            
               3.   Με την επιφύλαξη των άρθρων 3 έως 7, η Επιτροπή μπορεί να περιορίζει τα δικαιώματα και τις υποχρεώσεις που αναφέρονται στην παράγραφο 2 του παρόντος άρθρου σε σχέση με τα δεδομένα προσωπικού χαρακτήρα που λαμβάνονται από άλλα θεσμικά και λοιπά όργανα και οργανισμούς της Ένωσης, αρμόδιες αρχές των κρατών μελών ή τρίτων χωρών ή διεθνείς οργανισμούς, στις ακόλουθες περιπτώσεις:
               
                           α)
                        
                        
                           όταν η άσκηση των εν λόγω δικαιωμάτων και υποχρεώσεων μπορεί να περιοριστεί από άλλα θεσμικά και λοιπά όργανα και οργανισμούς της Ένωσης, βάσει άλλων πράξεων που προβλέπονται στο άρθρο 25 του κανονισμού (ΕΕ) 2018/1725 ή σύμφωνα με το κεφάλαιο IX του εν λόγω κανονισμού ή σύμφωνα με τον κανονισμό (ΕΕ) 2016/794 του Ευρωπαϊκού Κοινοβουλίου και του Συμβουλίου (6) ή τον κανονισμό (ΕΕ) 2017/1939 του Συμβουλίου (7)·
                        
                     
                           β)
                        
                        
                           όταν η άσκηση των εν λόγω δικαιωμάτων και υποχρεώσεων μπορεί να περιοριστεί από τις αρμόδιες αρχές των κρατών μελών βάσει των πράξεων που αναφέρονται στο άρθρο 23 του κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου (8) ή των εθνικών μέτρων μεταφοράς του άρθρου 13 παράγραφος 3, του άρθρου 15 παράγραφος 3 ή του άρθρου 16 παράγραφος 3 της οδηγίας (ΕΕ) 2016/680 του Ευρωπαϊκού Κοινοβουλίου και του Συμβουλίου (9)·
                        
                     
                           γ)
                        
                        
                           όταν η άσκηση των εν λόγω δικαιωμάτων και υποχρεώσεων μπορεί να θέσει σε κίνδυνο τη συνεργασία της Επιτροπής με τρίτες χώρες ή διεθνείς οργανισμούς κατά τη διεξαγωγή ερευνών ανταγωνισμού ή την επιβολή αποφάσεων περί ανταγωνισμού.
                        
                     Πριν από την εφαρμογή περιορισμών στις περιπτώσεις που αναφέρονται στο πρώτο εδάφιο στοιχεία α) και β), η Επιτροπή διαβουλεύεται με τα σχετικά θεσμικά και λοιπά όργανα και οργανισμούς της Ένωσης ή τις αρμόδιες αρχές των κρατών μελών, εκτός εάν είναι σαφές στην Επιτροπή ότι η εφαρμογή περιορισμού προβλέπεται σε μια από τις πράξεις που αναφέρονται στα εν λόγω στοιχεία.
               Το πρώτο εδάφιο στοιχείο γ) δεν εφαρμόζεται όταν έναντι του συμφέροντος συνεργασίας της Επιτροπής με τρίτες χώρες ή διεθνείς οργανισμούς υπερισχύουν το συμφέρον ή τα θεμελιώδη δικαιώματα και οι ελευθερίες των υποκειμένων των δεδομένων.
            
            
               4.   Οι παράγραφοι 1, 2 και 3 ισχύουν με την επιφύλαξη της εφαρμογής άλλων αποφάσεων της Επιτροπής για τη θέσπιση εσωτερικών κανονισμών σχετικά με την ενημέρωση των υποκειμένων των δεδομένων και τον περιορισμό ορισμένων δικαιωμάτων δυνάμει του άρθρου 25 του κανονισμού (ΕΕ) 2018/1725 και του άρθρου 23 του εσωτερικού κανονισμού της Επιτροπής.
            
         
         
            Άρθρο 3
            Ενημέρωση των υποκειμένων των δεδομένων
            
               1.   Η Επιτροπή δημοσιεύει στον δικτυακό τόπο της δηλώσεις προστασίας δεδομένων με τις οποίες ενημερώνει όλα τα υποκείμενα των δεδομένων σχετικά με τις δραστηριότητές της που περιλαμβάνουν την επεξεργασία των δεδομένων προσωπικού χαρακτήρα που τα αφορούν.
            
            
               2.   Με την επιφύλαξη του άρθρου 14 παράγραφος 5 και του άρθρου 16 παράγραφος 5 του κανονισμού (ΕΕ) 2018/1725, όταν η Επιτροπή περιορίζει εν όλω ή εν μέρει την παροχή ενημέρωσης στα υποκείμενα των δεδομένων, των οποίων τα δεδομένα υποβάλλονται σε επεξεργασία για σκοπούς έρευνας ανταγωνισμού ή επιβολής (συμπεριλαμβανομένων των σχετικών επιχειρησιακών δραστηριοτήτων), καταγράφει και καταχωρίζει τους λόγους του περιορισμού σύμφωνα με το άρθρο 6.
            
         
         
            Άρθρο 4
            Δικαίωμα πρόσβασης του υποκειμένου των δεδομένων, δικαίωμα διαγραφής και περιορισμού της επεξεργασίας
            
               1.   Όταν η Επιτροπή περιορίζει εν όλω ή εν μέρει το δικαίωμα πρόσβασης στα δεδομένα του υποκειμένου των δεδομένων, το δικαίωμα διαγραφής ή το δικαίωμα περιορισμού της επεξεργασίας που αναφέρονται στα άρθρα 17, 19 και 20 αντίστοιχα του κανονισμού (ΕΕ) 2018/1725, ενημερώνει το οικείο υποκείμενο των δεδομένων, στην απάντησή της στο αίτημα πρόσβασης, διαγραφής ή περιορισμού της επεξεργασίας, για τον εφαρμοζόμενο περιορισμό και τους ουσιώδεις λόγους αυτού, καθώς και για τη δυνατότητά του να υποβάλει καταγγελία στον Ευρωπαίο Επόπτη Προστασίας Δεδομένων ή να ασκήσει δικαστική προσφυγή ενώπιον του Δικαστηρίου της Ευρωπαϊκής Ένωσης.
            
            
               2.   Η ενημέρωση σχετικά με τους λόγους του περιορισμού που αναφέρεται στην παράγραφο 1 μπορεί να παραλείπεται για όσο χρονικό διάστημα υπονομεύεται ο σκοπός του περιορισμού.
            
            
               3.   Η Επιτροπή καταγράφει και καταχωρίζει τους λόγους του περιορισμού σύμφωνα με το άρθρο 6.
            
            
               4.   Όταν το δικαίωμα πρόσβασης περιορίζεται εν όλω ή εν μέρει, το υποκείμενο των δεδομένων ασκεί το δικαίωμά του για πρόσβαση μέσω του Ευρωπαίου Επόπτη Προστασίας Δεδομένων, σύμφωνα με το άρθρο 25 παράγραφοι 6, 7 και 8 του κανονισμού (ΕΕ) 2018/1725.
            
         
         
            Άρθρο 5
            Ανακοίνωση παραβιάσεων δεδομένων προσωπικού χαρακτήρα στα υποκείμενα των δεδομένων
            Όταν η Επιτροπή περιορίζει την ανακοίνωση παραβίασης δεδομένων προσωπικού χαρακτήρα στο υποκείμενο των δεδομένων, όπως αναφέρεται στο άρθρο 35 του κανονισμού (ΕΕ) 2018/1725, καταγράφει και καταχωρίζει τους λόγους του περιορισμού σύμφωνα με το άρθρο 6 της παρούσας απόφασης.
         
         
            Άρθρο 6
            Καταγραφή και καταχώριση περιορισμών
            
               1.   Η Επιτροπή καταγράφει τους λόγους οποιουδήποτε περιορισμού που εφαρμόζεται σύμφωνα με την παρούσα απόφαση, συμπεριλαμβανομένης εκτίμησης της αναγκαιότητας και της αναλογικότητας του περιορισμού.
            
            
               2.   Για τον σκοπό αυτόν, στο αρχείο καταγραφής αναφέρεται ο τρόπος με τον οποίο η άσκηση του δικαιώματος θέτει σε κίνδυνο τον σκοπό των δραστηριοτήτων έρευνας και επιβολής της Επιτροπής ή των περιορισμών που εφαρμόζονται σύμφωνα με το άρθρο 2 παράγραφος 2 ή 3 ή επηρεάζει δυσμενώς τα δικαιώματα και τις ελευθερίες άλλων υποκειμένων των δεδομένων.
            
            
               3.   Το αρχείο καταγραφής και, κατά περίπτωση, τα έγγραφα που περιλαμβάνουν τα υποκείμενα πραγματικά και νομικά στοιχεία καταχωρίζονται. Τα ανωτέρω τίθενται κατόπιν αιτήματος στη διάθεση του Ευρωπαίου Επόπτη Προστασίας Δεδομένων.
            
         
         
            Άρθρο 7
            Διάρκεια των περιορισμών
            
               1.   Οι περιορισμοί που αναφέρονται στα άρθρα 3, 4 και 5 εξακολουθούν να εφαρμόζονται για όσο χρονικό διάστημα εξακολουθούν να συντρέχουν οι λόγοι που τους αιτιολογούν.
            
            
               2.   Όταν δεν συντρέχουν πλέον οι λόγοι περιορισμού που αναφέρονται στο άρθρο 3 ή 5, η Επιτροπή αίρει τον περιορισμό και παρέχει τους λόγους του περιορισμού στο υποκείμενο των δεδομένων. Ταυτόχρονα, η Επιτροπή ενημερώνει το υποκείμενο των δεδομένων για τη δυνατότητά του να υποβάλει ανά πάσα στιγμή καταγγελία στον Ευρωπαίο Επόπτη Προστασίας Δεδομένων ή να ασκήσει δικαστική προσφυγή ενώπιον του Δικαστηρίου της Ευρωπαϊκής Ένωσης.
            
            
               3.   Η Επιτροπή επανεξετάζει την εφαρμογή των περιορισμών που αναφέρονται στα άρθρα 3 και 5 κάθε χρόνο και κατά την περάτωση της σχετικής έρευνας.
            
         
         
            Άρθρο 8
            Επανεξέταση από τον υπεύθυνο προστασίας δεδομένων
            
               1.   Ο υπεύθυνος προστασίας δεδομένων ενημερώνεται αμελλητί κάθε φορά που περιορίζονται τα δικαιώματα των υποκειμένων των δεδομένων σύμφωνα με την παρούσα απόφαση. Κατόπιν αιτήματος, παρέχεται στον υπεύθυνο προστασίας δεδομένων πρόσβαση στο αρχείο καταχώρισης και σε οποιαδήποτε έγγραφα που περιλαμβάνουν τα βασικά πραγματικά και νομικά στοιχεία.
            
            
               2.   Ο υπεύθυνος προστασίας δεδομένων μπορεί να ζητήσει επανεξέταση του περιορισμού. Ο υπεύθυνος προστασίας δεδομένων ενημερώνεται για το αποτέλεσμα της ζητηθείσας επανεξέτασης.
            
         
         
            Άρθρο 9
            Έναρξη ισχύος
            Η παρούσα απόφαση αρχίζει να ισχύει την ημερομηνία έναρξης ισχύος του κανονισμού (ΕΕ) 2018/1725.
         
         
            Βρυξέλλες, 5 Δεκεμβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  Βλέπε ιδίως για την αντιμονοπωλιακή νομοθεσία τον κανονισμό (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1 της 4.1.2003, σ. 1), για τον έλεγχο των συγκεντρώσεων τον κανονισμό (ΕΚ) αριθ. 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων («Κοινοτικός κανονισμός συγκεντρώσεων») (ΕΕ L 24 της 29.1.2004, σ. 1) και για τις κρατικές ενισχύσεις τον κανονισμό (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 248 της 24.9.2015, σ. 9).
         
            (2)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39). Η επεξεργασία κατά την έννοια του άρθρου 3 παράγραφος 3 του κανονισμού (ΕΕ) 2018/1725 περιλαμβάνει επίσης τις περιπτώσεις κατά τις οποίες η Επιτροπή λαμβάνει δεδομένα προσωπικού χαρακτήρα που υποβάλλονται οικειοθελώς σε αυτήν.
         
            (3)  Η διατήρηση των φακέλων από την Επιτροπή διέπεται από τον κοινό κατάλογο διατήρησης αρχείων, ένα κανονιστικό έγγραφο (τελευταία έκδοση SEC(2012)713) με τη μορφή χρονοδιαγράμματος διατήρησης που καθορίζει τις περιόδους διατήρησης για τα διάφορα είδη φακέλων της Επιτροπής.
         
            (4)  Βλέπε ιδίως άρθρο 339 της Συνθήκης, καθώς και άρθρο 28 του κανονισμού (ΕΚ) αριθ. 1/2003· άρθρο 15 παράγραφος 4 του κανονισμού (ΕΚ) αριθ. 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της συνθήκης ΕΚ (ΕΕ L 123 της 27.4.2004, σ. 18)· άρθρο 17 του κανονισμού (ΕΚ) αριθ. 139/2004 και άρθρο 18 του κανονισμού (ΕΚ) αριθ. 802/2004 της Επιτροπής, της 21ης Απριλίου 2004, για την εφαρμογή του κανονισμού του (ΕΚ) αριθ. 139/2004 του Συμβουλίου για τον έλεγχο των συγκεντρώσεων μεταξύ επιχειρήσεων (ΕΕ L 133 της 30.4.2004, σ. 1)· άρθρα 30 και 31 του κανονισμού (ΕΕ) 2015/1589· απαιτούμενες δηλώσεις σχετικά με τις εμπιστευτικές πληροφορίες στα έντυπα κοινοποίησης των κρατικών ενισχύσεων ως παραρτήματα του κανονισμού (ΕΚ) αριθ. 794/2004 στην τροποποιημένη μορφή του.
         
            (5)  Η εφαρμογή των δικαιωμάτων των υποκειμένων των δεδομένων δυνάμει του κανονισμού (ΕΕ) 2018/1725 και η συμμόρφωση με τις υποχρεώσεις των υπευθύνων επεξεργασίας δεδομένων δυνάμει του εν λόγω κανονισμού δεν μεταβάλλουν τον χειρισμό εκ μέρους της Επιτροπής των δικαιωμάτων υπεράσπισης των μερών που αποτελούν αντικείμενο των διαδικασιών ανταγωνισμού. Ως εκ τούτου, η ακεραιότητα και η γνησιότητα των αποδεικτικών στοιχείων του φακέλου που συλλέχθηκαν κατά τη διάρκεια των ερευνών ανταγωνισμού δεν μπορούν να υπονομευτούν από την τροποποίηση εγγράφων, που ελήφθησαν ή συλλέχθηκαν σύμφωνα με τους ισχύοντες διαδικαστικούς κανόνες στον τομέα του ανταγωνισμού.
         
            (6)  Κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και την αντικατάσταση και κατάργηση των αποφάσεων του Συμβουλίου 2009/371/ΔΕΥ, 2009/934/ΔΕΥ, 2009/935/ΔΕΥ, 2009/936/ΔΕΥ και 2009/968/ΔΕΥ (ΕΕ L 135 της 24.5.2016, σ. 53).
         
            (7)  Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 283 της 31.10.2017, σ. 1).
         
            (8)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
         
            (9)  Οδηγία (ΕΕ) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (ΕΕ L 119 της 4.5.2016, σ. 89).